
                    PARLAMENTUL  ROMÂNIEI

                                     CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	                                Bucureşti, 3 iunie 2014

                 Nr. Pl-x  298/2013


                                               RAPORT

asupra

propunerii legislative privind desfiinţarea societăţilor comerciale, 

ONG -urilor şi fundaţiilor sub acoperire

În temeiul dispoziţiilor art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind desfiinţarea societăţilor comerciale, ONG -urilor şi fundaţiilor sub acoperire, trimisă cu adresa nr. Pl.x. 298 din 17 septembrie 2013, înregistrată cu nr. 4c-11/1013 din 23 septembrie 2013.
Senatul, în calitate de primă Cameră sesizată, a respins propunerea legislativă, în şedinţa din 10 septembrie 2013.

Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat. 
Propunerea legislativă are ca obiect de reglementare desfiinţarea societăţilor comerciale, a ONG-urilor şi a fundaţiilor sub acoperire. Potrivit Expunerii de motive, necesitatea adoptării prezentei propuneri rezidă în faptul că existenţa pe piaţă a societăţilor comerciale, fundaţiilor şi ONG-urilor aflate, în mod direct sau prin interpuşi, parţial sau total, sub controlul serviciilor secrete generează concurenţă neloială în raport cu alte entităţi juridice.

Consiliul Legislativ, conform adresei cu nr.273 din 15 aprilie 2013, a avizat negativ iniţiativa legislativă, cu observaţii şi propuneri.


Comisia pentru apărare, ordine publică şi siguranţă naţională a avizat negativ iniţiativa legislativă, în şedinţa din data de 18 septembrie 2013, cu unanimitate de voturi, conform adresei cu nr.4-c-12/292/2013.


Serviciul Român de Informaţii a transmis Comisiei juridice, de disciplină şi imunităţi o Notă, prin adresa cu nr. 1469229 din 25 septembrie 2013, conform căreia S.R.I. nu susţine adoptarea propunerii legislative.
În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat iniţiativa legislativă în şedinţa din data de 3 iunie 2014.

La şedinţă, deputaţii Comisiei juridice, de disciplină şi imunităţi au fost prezenţi conform listei de prezenţă.

În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, un raport de respingere a propunerii legislative privind desfiinţarea societăţilor comerciale,      ONG -urilor şi fundaţiilor sub acoperire, întrucât sistemul normativ naţional consacră regimul juridic al exercitării dreptului de asociere şi respectă garanţiile şi limitele constituţionale în domeniul de interes. Proiectul de act normativ nu îndeplineşte cerinţele de fond şi de formă prevăzute de Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, nu se asigură corelarea cu sistemul normativ în vigoare şi nu se indică cu claritate domeniul de aplicare a soluţiilor legislative propuse. Înfiinţarea, organizarea, funcţionarea şi desfiinţarea unor persoane juridice de drept privat, cu sau fără scop patrimonial, se realizează în condiţiile legislaţiei specifice, aplicabilă fiecărei dintre situaţiile în cauză.
Propunerea legislativă se încadrează în categoria legilor ordinare.
                      PREŞEDINTE,                                                  SECRETAR,

             BOGDAN LIVIU CIUCĂ                   CĂTĂLIN THEODOR NICOLESCU

Consilier parlamentar,

Rodica Penescu

